NARIADENIE KOMISIE (ES) č. 965/2006
z 29. júna 2006,
ktorým sa mení a dopĺňa nariadenie (ES) č. 327/98 otvárajúce a stanovujúce správu určitých colných kvót na dovoz ryže a zlomkovej ryže
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1785/2003 z 29. septembra 2003 o spoločnej organizácii trhu s ryžou (1), a najmä na jeho článok 10 ods. 2 a jeho článok 11 ods. 4,
keďže:
(1)
Dohodou vo forme výmeny listov medzi Európskym spoločenstvom a Thajským kráľovstvom podľa článku XXIV ods. 6 a článku XXVIII Všeobecnej dohody o clách a obchode (GATT) z roku 1994, ktorá sa týka zmeny úľav v harmonogramoch Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky počas ich pristúpenia k Európskej únii (2), schválenou rozhodnutím Rady 2006/324/ES (3), sa ustanovuje zvýšenie celkovej ročnej colnej kvóty s nulovou colnou sadzbou na polobielenú alebo bielenú ryžu spadajúcu pod číselný znak KN 1006 30 o 25 516 ton pre ryžu zo všetkých krajín pôvodu a o 1 200 ton pre ryžu pôvodom v Thajsku. V uvedenej dohode sa tiež ustanovuje otvorenie novej ročnej colnej kvóty s nulovým clom vo výške 31 788 ton zlomkovej ryže spadajúcej pod číselný znak KN 1006 40 zo všetkých krajín pôvodu.
(2)
Okrem toho sa v uvedenej dohode ustanovuje otvorenie nových kvót s 15 % clom platným pre všetky krajiny pôvodu, a to vo výške 7 ton nelúpanej ryže spadajúcej pod číselný znak KN 1006 10 a 1 634 ton lúpanej ryže spadajúcej pod číselný znak KN 1006 20.
(3)
V záujme zjednodušenia a vzhľadom na malý objem vyššie uvedenej kvóty, ktorá predstavuje 7 ton nelúpanej ryže, by sa mala táto colná kvóta spravovať v súlade ustanoveniami nariadenia Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva (4).
(4)
Kvóta vo výške 20 000 ton lúpanej ryže spadajúcej pod číselný znak KN 1006 20 s clom 88 EUR za tonu, stanovená v článku 1 nariadenia Komisie (ES) č. 327/98 (5), sa stala obsolentnou potom, čo došlo k úprave cla uplatniteľného na dovoz lúpanej ryže stanoveného v článku 11a nariadenia (ES) č. 1785/2003. Túto kvótu by preto bolo vhodné zrušiť.
(5)
S cieľom zabrániť narušeniu normálneho odbytu ryže dopestovanej v Spoločenstve by sa kvóty mali otvoriť takým spôsobom, aby trh Spoločenstva mohol lepšie pohltiť dovezenú ryžu. Najmä v prípade, keď by uplatnenie percentuálneho zníženia viedlo k udeleniu licencií na množstvá menšie ako 20 ton a členské štáty by pristúpili k tomuto udeľovaniu prostredníctvom losovania, by sa malo ustanoviť, aby príslušné orgány členských štátov prerozdelili zostatkové množstvá s cieľom maximálne využiť kvótu a zabrániť, aby sa pridelili príliš malé množstvá. Z rovnakých dôvodov by sa malo ustanoviť prerozdelenie aj v prípadoch, keď by uplatnenie percentuálneho zníženia neumožnilo vytvorenie 20 tonového objemu.
(6)
S cieľom zabezpečiť riadnu správu týchto kvót by sa malo ustanoviť, aby sa povinne predkladalo osvedčenie o pôvode, pokiaľ sa kvóta otvorí pre určenú krajinu a nevyžaduje sa vývozná licencia vydaná touto krajinou.
(7)
Nariadenie (ES) č. 327/98 by sa malo zodpovedajúcim spôsobom zmeniť a doplniť.
(8)
Opatrenia ustanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
Nariadenie (ES) č. 327/98 sa mení a dopĺňa takto:
1.
Článok 1 sa nahrádza takto:
„Článok 1
1. Každoročne sa počnúc 1. januárom otvárajú tieto celkové ročné dovozné colné kvóty:
a)
63 000 ton bielenej alebo polobielenej ryže spadajúcej pod číselný znak KN 1006 30 s nulovým clom;
b)
1 634 ton lúpanej ryže spadajúcej pod číselný znak KN 1006 20 s colnou sadzbou stanovenou vo výške 15 % ad valorem;
c)
100 000 ton zlomkovej ryže spadajúcej pod číselný znak KN 1006 40 00 so znížením cla stanoveného v článku 11d nariadenia Rady (ES) č. 1785/2003 o 30,77 % (6);
d)
40 216 ton bielenej alebo polobielenej ryže spadajúcej pod číselný znak KN 1006 30 s nulovým clom;
e)
31 788 ton zlomkovej ryže spadajúcej pod číselný znak KN 1006 40 00 s nulovým clom.
Tieto colné kvóty sa spravujú v súlade s týmto nariadením a sú rozdelené podľa krajiny pôvodu a podľa časových tranží v súlade s prílohou IX. Na rok 2006 sú však rozdelené v súlade s prílohou X.
2. Každoročne počnúc 1. januárom sa pod poradovým číslom 09.0083 otvára ročná colná kvóta vo výške 7 ton nelúpanej ryže spadajúcej pod číselný znak KN 1006 10 s colnou sadzbou stanovenou vo výške 15 % ad valorem.
Túto kvótu spravuje Komisia v súlade s článkami 308a až 308c nariadenia Komisie (EHS) č. 2454/93 (7).
2.
V článku 3 sa slová „článok 1 ods. 1 písm. a), b) a c)“ nahrádzajú slovami „článok 1 ods. 1 písm. a) a c).“
3.
Článok 4 sa mení a dopĺňa takto:
a)
v odseku 2 tretej zarážke sa slová „v článku 1 ods. 1 písm. c)“ nahrádzajú slovami „v článku 1 ods. 1 písm. c) a e)“;
b)
v odseku 4 sa dopĺňa toto písmeno e):
„e)
v prípade kvóty uvedenej v článku 1 ods. 1 písm. e) jeden z údajov uvedených v prílohe XI.“;
c)
v odseku 5 sa tretia zarážka nahrádza takto:
„-
ak sa nevyžaduje žiadna vývozná licencia, žiadatelia môžu podať iba jednu žiadosť, a to vo výške maximálneho objemu stanoveného pre každú tranžu a poradové číslo.“
4.
V článku 5 sa odsek 3 nahrádza takto:
„3. Ak zníženie uvedené v prvej zarážke odseku 2 bude mať za následok jeden alebo viaceré objemy nižšie ako 20 ton na žiadosť, členský štát pridelí celkovú výšku týchto objemov losovaním 20 tonových objemov, zvýšených o zostatkové množstvo rozdelené rovnomerne medzi jednotlivé 20 tonové objemy.
Avšak v prípade, že ani spojením objemov nižších ako 20 ton by sa neumožnilo vytvorenie 20 tonového objemu, členský štát rozdelí zostatkové množstvo rovnomerne medzi jednotlivé hospodárske subjekty, ktoré majú licenciu na množstvo rovné alebo vyššie ako 20 ton.“
5.
V článku 6 ods. 1 prvom pododseku sa slová „článku 5 ods. 2“ nahrádzajú slovami „článku 5 ods. 2 a 3“.
6.
Článok 7 sa mení a dopĺňa takto:
a)
odsek 4 sa nahrádza takto:
„4. Odchylne od článku 6 ods. 1 nariadenia Komisie (ES) č. 1342/2003 (8) a na základe článku 23 ods. 2 nariadenia Komisie (ES) č. 1291/2000 (9) dovozné licencie na lúpanú, bielenú alebo polobielenú ryžu platia od dátumu ich skutočného vydania do konca tretieho mesiaca odo dňa vydania.
Doba platnosti dovozných licencií však nesmie presiahnuť 31. december roku vydania licencie.
b)
dopĺňa sa tento odsek 5:
„5. V rámci kvót uvedených v článku 1 ods. 1 je uvoľnenie výrobkov do voľného obehu v Spoločenstve podmienené predložením osvedčenia o pôvode vydaného príslušnými vnútroštátnymi orgánmi príslušných krajín v súlade s článkom 47 nariadenia (EHS) č. 2454/93.
Osvedčenie o pôvode sa však nepožaduje v súvislosti s tými časťami kvót, ktoré sa týkajú krajín, pri ktorých sa požaduje dovozná licencia podľa článku 3 tohto nariadenia alebo v prípade ktorých je pôvod označený ako ‚všetky krajiny‘.“
7.
Príloha VI sa nahrádza znením prílohy I k tomuto rozhodnutiu.
8.
Prílohy IX a X sa nahrádzajú znením prílohy II k tomuto nariadeniu.
9.
Príloha III k tomuto nariadeniu sa dopĺňa ako príloha XI.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. júla 2006, okrem článku 1 ods. 6, ktorý sa uplatňuje od 1. januára 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. júna 2006